Bambi is 'n animasiefliek deur Walt Disney wat in 1942 vervaardig is. Die hoofkarakter is 'n fraai, saggeaarde witsterthertjie met dieselfde naam. Die ﬂiek word veral onthou omdat dit so hartseer is. Dit was Disney se vyfde tekenprent.
Bambi word by geboorte tot "Prins van die Bos" uitgeroep. Soos hy ouer word, raak hy met die ander diere in die bos bevriend, maar sy geluk draai toe sy ma deur jagters doodgeskiet is. Bambi leer om te oorleef en word later verlief. Op 'n dag kom daar weer jagters en Bambi word gedwing om so moedig soos sy pa, die Groot Prins, op te tree en die ander herte na veiligheid te lei.